****



**OBJAVA ZA MEDIJE**

Zagreb, 28. veljače 2017.

**Gradnja drugog kolosijeka pruge između Dugog Sela i Križevaca:**

**Nova faza radova i posebna regulacija prometa**

* HŽ Infrastruktura počinje s novom fazom gradnje drugog kolosijeka između Dugog Sela i Križevaca.
* Putnike će od 6. ožujka između Vrbovca i Križevaca povremeno prevoziti autobusi
* Projekt vrijedan 1,5 milijardi kuna sufinancira se s 85 posto sredstava iz EU-ovih fondova.

**ZAGREB**, 28. veljače - U ponedjeljak 6. ožujka radovi na trenutačno najvećem željezničkom infrastrukturnom projektu – gradnji drugog kolosijeka pruge između Dugog Sela i Križevaca – ulaze u fazu u kojoj će utjecati na tijek željezničkog prometa. Tako će do daljnjega na toj dionici promet biti posebno reguliran. U prvome razdoblju, točnije do 1. travnja, putnike će prema voznome redu vlakova između Vrbovca i Križevaca prevoziti autobusi, i to od ponedjeljka do subote između 7.45 i 14.45 sati.

Dodatne informacije o organizaciji prijevoza i mjestima na kojima će se zaustavljati autobusi putnici mogu dobiti na:

* telefonskim brojevima 060 333 444 / \*8525 \*VLAK
* internetskoj stranici HŽ Putničkog prijevoza [**http://www.hzpp.hr/stanje-u-prometu**](http://www.hzpp.hr/stanje-u-prometu)
* internetskoj stranici HŽ Infrastrukture [**http://www.hzinfra.hr/**](http://www.hzinfra.hr/) - Radovi na mreži.

Putnike molimo za razumijevanje jer radovi se izvode kako bi putovanje željeznicom bilo brže i udobnije.

Radovi na projektu Dugo Selo - Križevci započeli su u srpnju 2016. Završetak ove faze radova predviđen je krajem 2018. godine, a puštanje nove dvokolosiječne pruge između Dugog Sela i Križevaca u promet planira se početkom 2020.

**Detaljnije o projektu:**

Dionica pruge koja se modernizira duga je 38,2 kilometra, a vrijednost cijelog projekta rekonstrukcije postojećeg i izgradnje drugog kolosijeka iznosi 1,5 milijardi kuna, od čega se 85 posto sufinancira iz Europskog fonda za regionalni razvoj i Kohezijskog fonda.

Projekt je prepoznat kao jedan od prioriteta modernizacije željezničke mreže u Republici Hrvatskoj. Njime će se omogućiti povećanje kapaciteta te važne pruge od međunarodnog značaja te će se vrijeme putovanja između Dugog Sela i Križevaca skratiti sa sadašnjih 30 na 18 minuta.

U sklopu projekta izgradit će se šest mostova, od kojih dva cestovna, postojećih sedam mostova će se rekonstruirati, ukinut će se 17 željezničko-cestovnih prijelaza i dva pješačka prijelaza, a umjesto njih izgradit će se 11 novih nadvožnjaka, jedan podvožnjak i šest pothodnika, modernizirat će se postrojenja električne vuče, signalno-sigurnosni i telekomunikacijski uređaji te izgraditi 25 kilometara servisnih cesta.

S poštovanjem

Korporativne komunikacije

HŽ Infrastruktura d.o.o.

e-adresa: [korporativne.komunikacije@hzinfra.hr](mailto:korporativne.komunikacije@hzinfra.hr)

[www.hzinfra.hr](http://www.hzinfra.hr)